**Erakondade Rahastamise Järelevalve Komisjon** ehk **ERJK** on 27. märtsil 2011 erakonnaseaduse alusel moodustatud haldusorgan, mille ülesandeks on kontrollida erakondade, valimistel osalevate valimisliitude ja üksikkandidaatide raha hankimise ja kulutamise seaduslikkust ning muude erakonnaseadusest tulenevate reeglite täitmist.

Komisjon lähtub oma tegevuses erakonnaseadusest, haldusmenetluse seadusest, asendustäitmise ja sunniraha seadusest, muudest riigiasutuste tööd reguleerivatest õigusaktidest ja Erakondade Rahastamise Järelevalve Komisjoni töökorrast. Komisjon koostab oma ülesannete täitmiseks vajalikke statistilisi aruandeid, analüüse ja ülevaateid. Kogu komisjoni ja tema tegevust puudutav informatsioon, sealhulgas tehtud töö kohta, on avalikustatud komisjoni veebilehel. Komisjoni tegevust rahastatakse riigieelarvest. Komisjoni asjaajamise ja tehnilise teenindamise tagab Riigikogu Kantselei. Komisjoni töövorm on koosolek, mille kutsub kokku komisjoni esimees ja mis toimub keskmiselt kord kuus. Koosolekud protokollitakse ja avalikustatakse komisjoni veebilehel.

Komisjoni volitused kestavad viis aastat. Esimene koosseis alustas tööd 6. mail 2011 ja volitused kestsid 27. aprillini 2016. Teine koosseis alustas tööd 4. mail 2016 ja volitused kestavad 27. aprillini 2021.

Järelevalve erakondade, valimisliitude ja üksikkandidaatide üle
---------------------------------------------------------------

ERJK teeb järelevalve korras peamiselt ettekirjutusi ja sunniraha hoiatusi. Osa ettekirjutusi varjatud poliitilise reklaami või keelatud annetuste kohta on vaidlustatud kohtus. 

Ettekirjutuste ja sunniraha hoiatuste statistika:

| Aasta | Ettekirjutused | Sunniraha hoiatused | Sunniraha rakendamised |
| --- | --- | --- | --- |
| 2019 | 6 | 1 | 1 |
| 2018 | 11 | 2 | 3 |
| 2017 | 5 | 3 | 3 |
| 2016 | 4 | 1 | 1 |
| 2015 | 6 | – | – |
| 2014 | 15 | 16 | – |
| 2013 | 26 | 1 | – |
| 2012 | – | – | – |
| 2011 | 7 | – | – |

### Keelatud annetuste suuremad juhtumid

#### Ettekirjutus 1 020 000 eurot

Aastatel 2009 kuni 2016 esitas Midfield OÜ Eesti Keskerakonnale müügiarveid, mis katsid vaid ettevõtte enda ostetud teenuse kulud, kuid Midfield jättis erakonnale osale summale arved esitamata.

#### Ettekirjutus 110 000 eurot

2014. ja 2015. aastal maksti Keskerakonna kassasse 110 000 eurot sularaha, mille päritolu on teadmata.

#### Ettekirjutus 533 411 eurot

2014. aastal andis Keskerakond välja kaks garantiikirja 270 000 ja 460 000 eurole Midfield OÜ kohustustele kolmandatele isikutele.

#### Ettekirjutus 220 000 eurot

2011. aastal müüs Keskerakond osa ühest Tartu eramajast 250 000 euro eest Paavo Pettaile, kes müüs selle edasi 30 000 euro eest.

### Varjatud poliitilise reklaami suuremad juhtumid

#### Ettekirjutus 40 000 eurot

2017. aasta sügisel näitas telekanal PBK Tallinna linna ostetud saateid "Russki vopros", kus kokku seitsmes saates reklaamiti Keskerakonda.

#### Ettekirjutus 120 000 eurot

2013. aastal osteti Tallinna linnaeelarvest kampaania "Tallinn liigub", kus Tallinna Hiiu staadioni plakatitel olid Keskerakonna liikmed.

Liikmed
-------

Komisjoni kuuluvad kõigi Riigikogus esindatud erakondade nimetatud esindajad ning õiguskantsleri, riigikontrolöri ning Vabariigi Valimiskomisjoni nimetatud esindaja. Komisjoni liikmete arv pole fikseeritud, vaid sõltub Riigikogu valimiste tulemustest. Käesolev komisjon on kaheksaliikmeline.

| Nimi | Roll komisjonis | Institutsioon, ausutus, või erakond | Volituste algusaeg |
| --- | --- | --- | --- |
| Liisa Oviir | esimees | Sotsiaaldemokraatlik Erakond | september 2018 |
| Kaarel Tarand | aseesimees | Õiguskantsler | mai 2011 |
| Airi Mikli | liige | Riigikontrolör | 18.09.2017 |
| Heiki Sibul | liige | Vabariigi Valimiskomisjon | oktoober 2019 |
| Väino Linde | liige | Eesti Reformierakond | veebruar 2018 |
| Helen Hääl | liige | Isamaa ja Res Publica Liit | 2015 |
| Kalle-Kaspar Sepper | liige | Eesti Keskerakond | mai 2019 |
| Urmas Simon | liige | Eesti Konservatiivne Rahvaerakond | mai 2020 |
|

Kõikide koosseisude liikmed läbi aegade:

| Nimi | Roll komisjonis | Institutsioon, ausutus, või erakond | Volituste periood |
| --- | --- | --- | --- |
| Ines Metsalu–Nurminen | liige | Riigikontrolör | 2015 – 17.09.2017 |
| Toomas Mattson | liige | Riigikontrolör | mai 2011 – 2015 |
| Vello Andres Pettai | liige | Vabariigi Valimiskomisjon | september 2014 – oktoober 2019 |
| Anu Toots | liige | Vabariigi Valimiskomisjon | mai 2011 – september 2014 |
| Priit Toobal | liige | Eesti Keskerakond | 28.04.2016 – |
| Tõnis Mölder | liige | Eesti Keskerakond | 2015 – 27.04.2016 |
| Jaanus Karilaid | liige | Eesti Keskerakond | 2014 – 2015 |
| Siret Kotka | liige | Eesti Keskerakond | 2012 – 2014 |
| Taavi Aas | liige | Eesti Keskerakond | mai 2011 – 2012 |
| Kert Karus | liige | Isamaa ja Res Publica Liit | 2013 – 2015 |
| Tiit Riisalo | liige | Isamaa ja Res Publica Liit | mai 2011 – 2013 |
| Madis Timpson | liige | Eesti Reformierakond | 2016 |
| Meelis Atonen | liige | Eesti Reformierakond | mai 2011 – |
| Ardo Ojasalu | esimees | Sotsiaaldemokraatlik Erakond | mai 2011 – september 2018 |
| Raul Siem | liige | Eesti Konservatiivne Rahvaerakond | september 2019 – mai 2020 |
| Paul Puustusmaa | liige | Eesti Konservatiivne Rahvaerakond | 2015 – |
| Märt Meesak | liige | Eesti Vabaerakond | 2015 – |
|

2016. aastal esitas Keskerakond komisjoni liikmeks ametialases võltsimises ja eraviisilisele jälitustegevusele kihutamises süüdi mõistetud Priit Toobali, otsus tekitas avalikkuses ohtralt poleemikat. Toobali esitamist põhjendas erakonna aseesimees Jaanus Karilaid "tugeva mandaadiga" Keskerakonna kongressilt ning asjaoluga, et "Priit Toobal tunneb erakondade rahaasjade köögipoolt peensusteni".

Viited
------

1. ↑  Erakondade Rahastamise Järelevalve Komisjoni veebileht
2. ↑  "ERJK töökord". *ERJK veebileht*. 06.05.2011.[*alaline kõdulink*]
3. 1 2 3  "ERJK 2012. aasta tööaruanne" (PDF). *ERJK veebileht*. 2013.
4. ↑  "ERJK dokumendiregister".
5. ↑  Indrek Kuus (27.09.2018). "ERJK valis uueks esimeheks Liisa Oviiri". *ERR*.
6. 1 2 3 4 5 6 7  "ERJK 2011. aasta tööaruanne" (PDF). *ERJK veebileht*. 2012.
7. 1 2  Alar Karis (19.09.2017). "Erakondade Rahastamise Järelevalve Komisjoni liikme tagasikutsumine ja uue liikme nimetamine". *Riigikontrolli dokumendiregister*.
8. ↑  Anna Põld (4. oktoober 2019). "ERJK uus liige on Heiki Sibul". *Postimees*.
9. 1 2 3 4 5 6  "ERJK 2015. aasta tööaruanne" (PDF). *ERJK veebileht*. 2016.
10. ↑  Indrek Kuus (18.05.2019). "Keskerakonda hakkab rahastamise järelevalvekomisjonis esindama advokaat". *ERR*.
11. 1 2  "EKRE vahetab oma põhiliikme ERJK-s välja". *ERR*. 7. mai 2020.
12. 1 2  "ERJK 2015. aasta tööaruanne" (PDF). *ERJK veebileht*. 2016.
13. 1 2  Karin Kangro (24. september 2014). "Pettai saab erakondade rahastamise järelevalve komisjoni liikmeks". *Postimees*.
14. ↑  Aleksander Krjukov (03.10.2019). "Vello Pettai lahkus ERJK-st". *ERR*.
15. 1 2 3  Karin Kangro Karilaid: Toobal tunneb erakondade rahaasjade köögipoolt peensusteni Korruptsioonivaba Eesti/Postimees, 31.03.2016
16. 1 2  "ERJK 2014. aasta tööaruanne" (PDF). *ERJK veebileht*. 2015.
17. 1 2  "ERJK 2013. aasta tööaruanne" (PDF). *ERJK veebileht*. 2014.
18. ↑  Anna Põld (27. september 2019). "Helme nõunikust saab EKRE esindaja ERJKs". *Postimees*.

Välislingid
-----------

* Erakondade Rahastamise Järelevalve Komisjoni veebileht